Mark skop vas teen De Beers se gekweekte diamante | Netwerk24
Mark skop vas teen De Beers se gekweekte diamante
04 September 2018 12:58
De Beers se diamantverkope sukkel oor die laaste paar jaar. Foto: Bloomberg
De Beers se toetrede tot die mark vir sintetiese diamante skud die bedryf.
De Beers, deel van Anglo American, het drie maande gelede gesê hy beplan om diamante wat in 'n laboratorium gekweek word, teen 'n fraksie van die heersende prys te verkoop.
Daarmee sny hy die wins van mededingers in die mark vir sintetiese diamante soos Chatham Created Gem en Diamond Foundry. Dit het reeds veroorsaak dat die prys van dié laboratoriumgekweekte edelstene, nou ja . . . soos 'n klip geval het.
Dít is presies wat De Beers wil hê, want hy wil die premie verhoog wat vir die regte diamante betaal word wat hy uit sy diamantmyne in Botswana, Namibië, Suid-Afrika en Kanada haal.
De Beers rig sy visier op jonger verbruikers met sy nuwe Lightbox Jewellery-maatskappy wat diamante teen $800 vir 'n steen van een karaat verkoop. Dis 'n vyfde van die prys van bestaande mensgemaakte diamante en 'n tiende van wat 'n soortgelyke natuurlike diamant kos.
Hoewel De Beers sê sy strategie sal klante se verwarring oor mensgemaakte diamante en hul natuurlike eweknieë opklaar, kla sy mededingers steen en been oor sy taktiek.
Die bedryf vir laboratoriumdiamante het reeds 'n klagte by die VSA se Federale Handelskommissie ingedien waarin hy De Beers van storting en roofsugtige pryspraktyke beskuldig.
"De Beers is nie dom nie, hy weet hoe om diamante te kweek, maar hierdie toerusting is nie goedkoop nie en hy verkoop die produk onder kosprys," sê Tom Chatham, hoof van Chatham.
Op sy beurt sê Bruce Cleaver, De Beers se uitvoerende hoof, hy verwag die laboratorium-vervaardigde diamante sal winsgewend wees. Hy sê egter dit is nie 'n belangrike deel van De Beers se sake nie.
Diamante wat in laboratoriums gekweek word, het dieselfde fisieke eienskappe en chemiese samestelling as dié wat uit myne kom.
Die stene wat in die laboratorium "gekweek" word, sal 'n duidelike merk binne-in hê wat aandui dat dit sinteties is.
Hulle word vervaardig uit koolstof-saad wat in 'n mikrogolf-toestel geplaas en dan superverhit word tot 'n gloeiende plasma-bal. Dié proses skep deeltjies wat binne enkele weke tot diamante kristalliseer.
Dit sal nie met die blote oog gesien kan word nie.
Hoewel De Beers nog nie vantevore mensgemaakte diamante verkoop het nie, vaar hy goed met die vervaardiging daarvan. Sy Element Six-eenheid is een van die wêreld se voorste produsente van sintetiese diamante wat meestal vir nywerheidsdoeleindes gebruik word.
Dit lyk asof De Beers se strategie om sy mededingers te troef, begin vrugte dra.
Die premie op natuurlike diamante het toegeneem sedert sy aankondiging in Mei dat hy die mark vir sintetiese diamante betree.
Dit is veral die een karaat- en halfkaraat-stene wat die grootste prysdalings beleef.
Die afslag op 'n mensgemaakte halfkaraat-steen het van 24% tot 38% gestyg.
Hoewel De Beers sê hy wil nie die klein maar groeiende mark vir sintetiese diamante omvergooi nie, het hy 'n geskiedenis om prys as 'n wapen gebruik.
Toe die destydse Zaïre (nou die Demokratiese Republiek van die Kongo) besluit het om sy diamante onafhanklik van De Beers te verkoop in die 1980's, het die maatskappy reusehoeveelhede diamante in die mark gestort en die prys laat ineenstort.